Daggalaboratorium se deure in Kaapstad gesluitFoto verskaf deur die Valke Die Valke in George en Kaapstad se narkotikaburo (Sanab) het Maandag ŉ hidroponiese daggalaboratorium in Kaapstad se deure gesluit. Kapt. Philani Nkwalase, woordvoerder van die Valke, het gesê twee verdagtes, onderskeidelik 54 en 56 jaar oud, is by hul kleinhoewe naby Kaapstad in hegtenis geneem. “Beamptes het tydens die klopjag op 158 daggaplante ter waarde van R15 800 en 19 bottels verwerkte dagga ter waarde van R50 000 afgekom,” het Nkwalase gesê. Die twee mans sal na verwagting Woensdag in die Blue Downs-landdroshof verskyn op aanklag van daggahandel. Nkwalase het gesê Zander Willem Theron (21) is op 27 November 2018 in George in hegtenis geneem toe die Valke ŉ klopjag op ŉ hidroponiese daggalaboratorium uitgevoer het. Hy het op 28 November vlugtig in die George-landdroshof verskyn op aanklag van daggahandel. Hy is vrygelaat op borgtog van R1 000 en die saak is tot 15 Februarie 2019 uitgestel.